Gru-aanval op pendelaars skok Kaapse stadsraadArgieffoto Die grusame besonderhede van die jongste aanval op ŉ Kaapse pendeltrein skok hom meer as wat hy kan verwoord, sê Brett Herron, Kaapse burgemeesterskomiteelid vir vervoer en stedelike ontwikkeling. ŉ Pendelaar is Vrydagaand doodgesteek en agt mense beroof en van ’n Metrorail-trein afgegooi terwyl dit onderweg was tussen Lynedoch en Eersterivier naby Stellenbosch. Een van die slagoffers is met ’n afgebreekte meslem in sy kop aangetref. Herron sê Kaapse spoorpendelaars moet daagliks gewelddadige aanvalle op treine trotseer. Hy beskuldig die Passasierspooragentskap van Suid-Afrika (Prasa) daarvan dat hy nie sy deel betaal vir die finansiering van die spesiale Spoorwetstoepassingseenheid wat die Stad Kaapstad tans oplei nie. Prasa se raad het intussen met “uiterste skok” op die voorval gereageer en beskryf dit as “ŉ sinnelose aanval op weerlose pendelaars”. “Dié gevoellose optrede deur medeburgers op onskuldige passasiers, wat oor die algemeen van die armstes van die armes is, is tekenend van ŉ gewonde nasie,” sê Khanyisile Kweyama, Prasa-raadsvoorsitter. “Ons probeer nog die volgehoue aanval op en vandalisme van infrastruktuur in die Wes-Kaap verstaan.” Sy sê die “skielike verskuiwing na aanvalle op onskuldige burgers, is ondraaglik en word ten sterkste veroordeel”. Volgens Herron het Prasa in Mei vanjaar ŉ ooreenkoms onderteken ingevolge waarvan die korporasie ingewillig het om die spesiale eenheid saam met die stadsraad en Wes-Kaapse regering te help finansier. “Die stadsraad en provinsiale regering het ongekende steun aan Metrorail-pendelaars gebied omdat hulle ons inwoners is en onder onaanvaarbare, onmenslike en onveilige toestande moet reis.” Hy sê ten spyte van Prasa se verpligting om ŉ veilige openbarevervoerstelsel te verseker en al die stadsraad se pogings om hulle te help om hul plig na te kom, wag hulle steeds op die korporasie se bydrae van R16 miljoen. “Ons het talle dringende versoeke gestuur om die Prasa-bestuur te herinner om hul belofte na te kom.” Weens die tekort van R16 miljoen moet die stadsraad nou die aantal kwekelinge in die opleidingsprogram verminder, sê Herron. Die stigting van die eenheid en bedryfskoste vir 12 maande beloop sowat R47,9 miljoen. Herron meen die spoorpendeldiens in die Suidwes-Kaap is op die rand van ineenstorting. Hy het Sondagaand ŉ dringende beroep op Blade Nzimande, minister van vervoer, gedoen om in te gryp en te verseker dat Prasa sy deel betaal. “Ek het die minister ook gevra om ŉ noodtoestand af te kondig wat die spoordiens in Kaapstad betref sodat die nasionale regering bykomende hulpbronne beskikbaar kan stel om die voorgesette aanvalle te ondersoek en die skuldiges aan te keer en te vervolg.” Prasa moedig intussen pendelaars aan om verdagte optrede aan te meld. Hy sê passasiers wat aangeval word, moet geen weerstand bied nie, kalm bly en oogkontak vermy, maar probeer om hul aanvaller se gelaatstrekke te onthou. Die ondersoek na Saterdag se aanval duur voort. Prasa sê volgens die polisie is al die slagoffers kollegas en woon hulle in die omgewing van Eersterivier. Die agt, almal mans, is na verskeie nabygeleë hospitale gebring. Maroela Media het die provinsiale polisie om kommentaar genader en wag op terugvoer.